Rété fidèl a moun-la ou mayé èvè-y la | Fanmi\nRété fidèl a moun-la ou mayé èvè-y la\n« Fò pa lòm séparé sa Bondyé mété anba menm jouk-la » (Mawk 10:9).\nJéova vlé nou enmé kalité-lasa : « lanmou fidèl » (Miché 6:8, nòt). Sa enpòwtan toubònman adan mayé-la, pas san fidélité pa ni konfyans, é san konfyans lanmou-la pé pa grandi.\nJòdijou, sa vréman rèd pou 2 moun-mayé rété fidèl. Pou pwotéjé mayé a-w, fò ou paré fè 2 biten.\n1 MÈT MAYÉ A-W DOUVAN\nMI SA LABIB KA DI : « Vérifyé sa ki pli enpòwtan » (Filipyen 1:10). Mayé a-w, sé yonn adan sé biten-la ki pi enpòwtan la adan vi a-w. Fò ou mété-y douvan.\nJéova vlé kè ou fè atansyon a madanm a-w, oben mari a-w, é kè ou « pwofité dè lavi » èvè-y (Éklézyas 9:9). Pou Jéova, sa klè kè fò pa ou jen mété moun-la ou mayé èvè-y la akoté, men olyé dè sa, fò ou chèché kijan ou pé rann-li éré (1 Korentyen 10:24). Montré-y kè ou bizwen-y é kè i ni onlo valè ba-w.\nPran labitid pasé tan ansanm, é pa lésé ayen distrè-w pannan sé moman-lasa.\nSonjé zò a dé, ou pa tousèl ankò.\n2 PWOTÉJÉ TCHÈ A-W\nMI SA LABIB KA DI : « Kèlkèswa moun-la ki ka kontinyé gadé on madanm jiskatan i anvi-y, i ja fè adiltè èvè-y an tchè a-y » (Matyé 5:28). Si on moun ka rété réfléchi asi lidé ki pa pwòp, adan on sans, i pa fidèl a moun-la i mayé èvè-y la.\nJéova ka di fò ou « pwotéjé tchè a-w » (Pwovèb 4:23 ; Jérémi 17:9). Pou-w rivé fè sa, fò ou véyé sa ou ka gadé (Matyé 5:29, 30). Fè kon Jòb ki pasé on kontra èvè zyé a-y pou i pa jen gadé ondòt madanm on mannyè ki pa dwètèt (Jòb 31:1). Fò ou byen désidé pa jen gadé biten pòwno. É pa lésé pon lanmou ki pa dwètèt pou ondòt moun ki madanm a-w ou mari a-w pran rasin an tchè a-w.\nFè toutmoun sav kè ou enmé moun-la ou mayé èvè-y la onlo toubònman.\nTchenn kont dè sa i ka rèsanti : arété vitman tout frékantasyon ki té’é pé chagriné-y.\nFÈ PA A-W\nFò ou onèt èvè voumenm, é rèkonnèt féblès a-w (Sòm 15:2). Pa wont mandé on pal (Pwovèb 1:5). Si biten malpwòp ka vin an lèspri a-w, kontinyé goumé kont yo. Pa lagé (Pwovèb 24:16). Jéova ké béni tout éfò ou ka fè pou rété fidèl a moun-la ou mayé èvè-y la.\nKijan an pé pasé plis tan èvè madanm an mwen, oben mari an mwen ?\nÈs madanm an mwen ou mari an mwen sé méyè zanmi an mwen ?\nPawtajé Pawtajé Rété fidèl a moun-la ou mayé èvè-y la\nhf pati 2 p. 6-8\nAudio Òpsyon pou téléchawjé anrèjistrèman ou vlé kouté Ka ki pé rann vi a fanmi a-w pli bèl ?